ΓΡΑΠΤΗ ΕΡΩΤΗΣΗ P-3105/98

υποβολή: Karin Riis-Jørgensen (ELDR) προς την Επιτροπή

(8 Οκτωβρίου 1998)

Θέμα: Περιβαλλοντικά χαρακτηριστικά των (PVC) σε σχέση με την οδηγία του Συμβουλίου COM(97)358

Αναφορικά με την οδηγία του Συμβουλίου COM(97)358 για ταοχήματα στο τέλος του κύκλου ζωής τους, με ποιον συγκεκριμένα τρόπο έχει διασφαλίσει η Επιτροπή ότι η οδηγία βασίζεται στα πλέον πρόσφατα στοιχεία και δεδομένα;

Αναφερόμαστε ειδικότερα στα στοιχεία της οδηγίας σύμφωνα με τα οποία η αποτέφρωση 1 χιλιογράμμου PVC παράγει 2 έως 5 χιλιόγραμμα καταλοίπων από την επεξεργασία των αερίων καύσης. Στη Δανία έγινε γνωστό ότι ο δανικός οργανισμός περιβάλλοντος διέπραξε σφάλμα στους υπολογισμούς του όσον αφορά την ποσότητα των καταλοίπων από την επεξεργασία των αερίων καύσης. Για τη σχετική έρευνα κάνει λόγο η Επιτροπή στην απάντησή της στην ερώτηση P-1524/98(1).

Κατά συνέπεια, θα μπορούσε η Επιτροπή να διευκρινίσει συγκεκριμένα ποιοί είναι οι υπολογισμοί που χρησίμευσαν ως βάση για τα στοιχεία αυτά που αφορούν τα κατάλοιπα από την επεξεργασία των αερίων καύσης και τα οποία περιέχονται στην οδηγία του Συμβουλίου COM(97)358;

Θα μπορούσε επίσης η Επιτροπή να αναφέρει εάν είναι απολύτως βέβαιο ότι η συνολική περιβαλλοντική επιβάρυνση μειώνεται με την αντικατάσταση των PVC από οιοδήποτε άλλο προϊόν; Αναφερόμαστε, για παράδειγμα, στην αυξημένη κατανάλωση ενέργειας από τα αυτοκίνητα λόγω της αντικατάστασης των PVC από βαρύτερα υλικά.

Απάντηση της κας Bjerregaard εξ ονόματος της Επιτροπής

(16 Νοεμβρίου 1998)

Όσον αφορά τη γενική προσέγγιση και τις υπό εκτέλεση εργασίες σχετικά με τη διαχείριση των αποβλήτων που περιέχουν PVC (πολυβινυλοχλωρίδιο), το Αξιότιμο Μέλος του Κοινοβουλίου μπορεί να αναφερθεί στην απάντηση που έδωσε η Επιτροπή στην γραπτή ερώτηση Ε-1524/98(2).

Όσον αφορά ιδιαίτερα την αποτέφρωση του PVC, εκτελείται επί του παρόντος μελέτη σχετικά με το πρόβλημα της ποσότητας και το βαθμό κινδύνου των καταλοίπων από την αποτέφρωση του PVC, το PVC είναι το μόνο πλαστικό του οποίου η αποτέφρωση προκαλεί παραγωγή υδροχλωρικού οξέος. Η μελέτη αυτή θα αποτελέσει στοιχείο της ανάλυσης της μελέτης που εκτελείται στη Δανία και στην οποία αναφέρθηκε το Αξιότιμο Μέλος του Κοινοβουλίου.

Η μελέτη καλύπτει το σύνολο των αποτεφρωτήρων που χρησιμοποιούνται στην Κοινότητα. Στην περίπτωση της ξηράς επεξεργασίας των καυσαερίων αποτέφρωσης, αποτέλεσμα της εξουδετέρωσης είναι η δημιουργία αδιάλυτων καταλοίπων που έχουν ταξινομηθεί ως επικίνδυνα, και ιδίως του χλωριούχου ασβεστίου που έχει ρυπανθεί με βαρέα μέταλλα. Δεδομένων των απαιτήσεων για τις εκπομπές από τα αποτεφρωτήρια, η αποτέφρωση του PVC παράγει, για τις ξηρές επεξεργασίες, τουλάχιστον την ίδια ποσότητα καταλοίπων. Η υπό εκτέλεση μελέτη αναμένεται να προσφέρει διευκρινίσεις όσον αφορά στην ποσότητα και στο βαθμό κινδύνου των καταλοίπων προϊόντων από όλους τους τύπους αποτεφρωτηρίων που χρησιμοποιούν ξηρές, υγρές, ημιυγρές ή ημίξηρες επεξεργασίες των καυσαερίων.

Όσον αφορά την υποκατάσταση του PVC στα οχήματα που αναφέρεται το Αξιότιμο Μέλος του Κοινοβουλίου, η διαδικασία αυτή δεν αναμένεται να οδηγήσει υποχρεωτικά σε σημαντική αύξηση του βάρους του οχήματος, δεδομένου ότι το PVC μπορεί να αντικατασταθεί από άλλα πλαστικά.

(1) ΕΕ C 31 της 5.2.1999, σελ. 51.

(2) ΕΕ C 31 της 5.2.1999, σελ. 51.